Vier wat organe van dieselfde skenker ontvang kry kankerArgieffoto (Pixabay) Vier mense het borskanker opgedoen nadat hulle organe van dieselfde skenker ontvang het. Dié geval het in ŉ mediese verslag van prof. Frederike Bemelman van die departement Nefrologie aan die Universiteit van Amsterdam aan die lig gekom. Luidens die verslag het al vier pasiënte kanker opgedoen nadat hulle orgaanoorplantings ondergaan het. Drie van die pasiënte het gesterf. CNN berig Bemelman het gesê dié is ŉ “uiters skaars” geval en die eerste wat sy in haar 20 jaar in die veld van oorplantingsimmunologie teëgekom het. Volgens die berig het die 53-jarige skenker geen bekende mediese toestande gehad nie en was die kwaadaardigheid nie bekend toe haar niere, longe, lewer en hart vir oorplanting gebruik is nie. Sy het in 2007 weens ŉ beroerte gesterf. As deel van die standaard siftingsproses is ŉ volledige fisieke ondersoek gedoen, insluitend ŉ borsondersoek en skanderings van die maag en hart, maar geen kwaadaardigheid is waargeneem nie. Science Alert berig vyf mense het almal ŉ orgaan van die skenker ontvang – onderskeidelik haar linkernier, regternier, longe, lewer en hart. Die pasiënt wat die hart ontvang het, is vyf maande later aan sepsis dood (wat nie met kanker verband hou nie). In Augustus 2008, 16 maande ná die oorplanting, het die eerste orgaanontvanger siek geword. Al vier ontvangers van die organe is later met kanker gediagnoseer. Drie van die ontvangers van die organe het gesterf toe die kanker na ander dele van die liggaam versprei het. Die vierde kankerlyer het oorleef ná ŉ reeks behandelings insluitend verwydering van die skenkernier, immuunonderdrukking-medikasie en chemoterapie. DNS-toetse het getoon dat die kankerselle van die orgaanskenker afkomstig was. CNN berig Bemelman het in haar verslag beklemtoon wanneer skenker-afgeleide kanker ontstaan, is dit raadsaam om die skenkerorgaan te verwyder. “Dit stel die pasiënt in staat om die immuunonderdrukkingsmedikasie te staak, sodat die immuunstelsel kan herstel en teen die tumorselle kan baklei,” het sy verduidelik.